A távol-keleti tájfunok 150 halálos áldozatot követeltek
Összesen legalább 145 ember életét oltotta ki két tájfun, amelyek az elmúlt egy hét folyamán pusztítottak Kínában, illetve Japánban.
A Talim tájfun a hét végén pusztított Kínában. Csütörtökig 124-re emelkedett halálos áldozatainak száma, 31 embert továbbra sem találnak – jelentette a China News Service hírügynökség. A leginkább Anhuj (Anhui) tartomány szenvedte meg a természeti csapást, egyedül ott 76-an haltak meg az özönvízszerű esőzések, áradások és földcsuszamlások következtében.
Egy másik tájfun, a Nabi hétfőn érkezett Japán fölé, s az eddigi adatok szerint 21 ember életét oltotta ki ott. Miközben az évad tizennegyedik tájfunja csütörtökön elhagyta a szigetországot, folytatódott a túlélők mentése és a helyreállítás a fő szigetek közé tartozó Kjúsún és Honsún, az utóbbin Csúgoku térségében. A legtöbben földcsuszamlások következtében haltak meg – számolt be róla a japán televízió.
külföld